TÁJÉKOZTATÓ

NAGYKORÚ SZEMÉLY SZÜLETÉSI CSALÁDI ÉS/VAGY UTÓNÉV MEGVÁLTOZTATÁSÁRA 


A születési névváltoztatás (családi és/vagy utónév) magyar állampolgárok számára engedélyezhető, amelyet bármely anyakönyvvezetőnél személyesen lehet kezdeményezni. 

A kérelmet a Budapest Főváros Kormányhivatala bírálja el.
A név megváltoztatása iránti kérelmet személyesen kell benyújtani bármely anyakönyvvezetőnél. A külföldön élő magyar állampolgár a kérelmét bármely hivatásos konzuli tisztviselőnél is előterjesztheti.

A születési név megváltoztatására irányuló kérelemben meg kell jelölni azt a SZÜLETÉSI CSALÁDI, illetve UTÓNEVET, amelyet a kérelmező új névként kíván viselni.

A névváltoztatási kérelmet indokolni kell, azaz, a névváltoztatási szándékot megalapozó okokat és körülményeket a kérelemben fel kell tüntetni. Amennyiben a kérelem a családi és utónév együttes megváltoztatására irányul (teljes születési név megváltoztatása), a kérelmet a családi név és az utónév vonatkozásában külön meg kell indokolni.

Különös méltánylást érdemlő körülményként értékelhető többek között, ha az ügyfél bármely egyenes ági felmenője által viselt családi név felvételének engedélyezését kérelmezi, és igazolható a felmenő és a kérelmező közötti családi kapcsolat (családfa felállítás), vagy a kérelmező külföldön hivatalosan nevet változtatott, és a külföldi névváltoztatás tényét okirattal tudja igazolni.

Határidők

Az anyakönyvvezető   – ha a hiánytalanul előterjesztett kérelem és mellékletei, valamint a hatóság rendelkezésére álló adatok alapján a tényállás tisztázott és nincs ellenérdekű ügyfél esetében –a benyújtott kérelmet 8 napon belül felterjeszti a Budapest Főváros Kormányhivatala Állampolgársági és Anyakönyvi Főosztály Névváltoztatási és Anyakönyvi Osztályára.
Ha a kérelem hiányosan érkezik, a hiánypótlási felhívást a kérelem beérkezésétől számított 15 napon belül kell kibocsátani.

Benyújtandó dokumentumok

A kérelemnek az alábbi adatokat kell tartalmaznia:

· a kérelmező születési családi és utónevét, házassági nevét, születési helyét, anyja születési családi és utónevét,

· a kérelmező személyi azonosítóját, születési idejét, családi állapotát, (házasságkötésének, bejegyzett élettársi kapcsolata létesítésének helyét és idejét)

· a kérelmező lakóhelyét, annak hiányában tartózkodási helyét, valamint ha ilyennel rendelkezik, a polgárok személyi adatainak és lakcímének nyilvántartásáról szóló törvény szerinti értesítési címét vagy azt a címet, amelyen a hatósággal kapcsolatot kíván tartani,

· kérelmező személyazonosságát és magyar állampolgárságát igazoló okiratának típusát, számát és érvényességi idejét ( pld. személyi igazolvány, lakcímkártya, útlevél… )
· kérelmező születési nemét és állampolgárságát.

· ha a kérelmező családi állapota házas – a névváltoztatással érintett házastársa születési családi és utónevét, házassági nevét, születési helyét, anyja születési családi és utónevét, személyi azonosítóját, születési idejét,

· a kérelmező kiskorú gyermeke vagy gyermekei születési családi és utónevét, születési helyét, anyja születési családi és utónevét, személyi azonosítóját, annak hiányában születési idejét, a korlátozottan cselekvőképes kiskorú hozzájáruló nyilatkozatát,

· a kérelem indokolását,
· a kérelmező nyilatkozatát arról, hogy a választott családi név nem sért személyhez fűződő jogot,

· a kérelmező nyilatkozatát arról, hogy saját, házastársa, bejegyzett élettársa, kiskorú gyermeke – születési vagy házassági – nevének megváltoztatását az anyakönyvi eljárásról szóló jogszabályokban meghatározott eljárásban korábban engedélyezték-e,

· nyilatkozatot arról, hogy a kérelmezett név a Ptk. névviselésre irányadó rendelkezéseit nem sérti.

A kérelmező születési bejegyzésnek az Elektronikus Anyakönyvi Rendszerben (továbbiakban: EAK) szerepelnie kell, ha nem Telkiben született a kérelmező. Ezt a születése helye szerinti illetékes anyakönyvvezető jegyzi be az elektronikus anyakönyvi rendszerbe. Ezt e-mailben, e-papíron, vagy ügyfélkapun keresztül lehet kérelmezni.

Ha a kérelmezőnek kiskorú gyermekei vannak, úgy a gyermekek születési eseményének is szerepelnie kell az elektronikus anyakönyvi rendszerben. Ezt a gyermekek születési helye szerinti anyakönyvvezető jegyzi be. Ezt ügyfélkapun keresztül lehet kérelmezni.
Amennyiben a kérelmező házas családi állapotú, és nem Telkiben volt a házasságkötés, illetve 2014.07.01 előtt kötötték, akkor benne kell lenni az Elektronikus Anyakönyvi Rendszerben (EAK) a házassági bejegyzésnek, továbbá a házastárs születési eseményének is szerepelnie kell az EAK-ban.

A házassági eseményt a házasságkötés helye szerinti illetékes anyakönyvvezető jegyzi be az elektronikus anyakönyvi rendszerbe, a születési eseményt pedig a születés helye szerinti anyakönyvvezető jegyzi be az EAK-ba.

· Az eljárás díja 2025.01.20. napját benyújtott kérelmeknél:

· A születési utónév megváltoztatására irányuló kérelem igazgatási szolgáltatási díja 13 000 forint.

· A születési családi nevet, valamint a születési családi és utónevet érintő névváltoztatási kérelem igazgatási szolgáltatási díja 18 000 forint.

· A szolgáltatási díjat átutalással kell fizetni a 10023002-00299592-00000000 számú számlaszámra. Ha az érintett házassági nevet is visel, akkor a házassági nevet is rögzíteni szükséges a születési név előtt, az ügyfél beazonosíthatósága érdekében.

· Közlemény rovat: pl. Névváltozás Kovács Gézáné sz. Varga Irma
A kérelem benyújtása ügyfélfogadási időben előre egyeztetett időpontban történik, melyre a személyi igazolványt, lakcímkártyát, a kitöltött nyomtatványt és a befizetést igazoló bizonylat másolatát szíveskedjen magával hozni.
A születési névváltoztatás engedélyezése után az okmányok ( személyi igazolvány, lakcímkártya, útlevél, vezetői engedély adó- és TAJ kártya … stb ) cseréje kötelező, mivel a régi iratok a névváltoztatási határozat jogerőre emelkedésével érvénytelenné válnak. Az eljárást a Kormányablakokban,  okmányirodákban kell kezdeményezni. 

A névváltozást követően értesíteni kell a bankját, szolgáltatóit, munkahelyét, biztosítóját… stb. születési nevének megváltozásáról.

Szükséges iratok az okmányirodában:

· A névváltoztatást engedélyező jogerős határozat, vagy a megváltozott születési nevet tartalmazó új születési anyakönyvi kivonat.

· A régi személyazonosító okmányok, lakcímkártya, útlevél.. minden olyan okmány melyet a névváltozás miatt cserélnie kell.

· A névváltoztatás miatti okmánycsere díjköteles lehet, erről az illetékes kormányablakban, okmányirodában… stb. tájékozódhat.

1. A névváltoztatásról szóló határozat jogerőre emelkedése után az új születési anyakönyvi kivonatot amennyiben annak kiállítását a kérelemben kérte, Budapest Főváros Kormányhivatala állítja ki, és a kérelemben megjelölt átvételi módon adja át/küldi meg. Az új születési anyakönyvi kivonat  az új nevet tartalmazza.

2. Amennyiben a születési neve a házassági nevét is érinti, a kérelemben kérnie kell a házassági anyakönyvi kivonat kiállítását is.

3. Kiskorú gyermekek tekintetében gyermekei születési anyakönyvi kivonatának kiállítását is kell a kérelemben kérnie a szülő születési névváltoztatása miatt, mely érinti a kiskorú gyermekek apja/anyja nevének változását.

4. Nagykorú gyermek esetében a gyermeknek kell kérelmeznie az adatváltozás - apa/anya születési neve változásának - átvezetését.


